《炼丹台》
宋代·吴通

我寻陶隐居，山中多古迹。
青障抚清泉，白云抱苍壁。
入经碎玉桥，便是幽人宅。
仙人昔炼丹，嶙嶒一卷石。
俯视直千寻，凌空高百尺。
两水落沧洲，滔滔渺无极。
拂石坐片时，万籁俱寥寂。
但听松风声，耳边生淅淅。
长啸白云飞，山雨催诗亟。
诗成寄阿谁，赏识惟贞白。

作者简介：吴通，字远贤（《东瓯诗存》作宜中），平阳（今属浙江）人。孝宗淳熙五年（一一七八）进士，知德安县。事见清乾隆《平阳县志》卷一二。